(Finnmark Dagblad) I Melsvik i Alta har de første som kom til Norge funnet en spesiell bergart som egner seg til å lage pilspisser, økser, skraper og annet verktøy. Ved Melsvik har det vært et levende industrisamfunn over en periode på 5000 år, der livsviktige redskaper ble produsert. Det skriver Nordlys.

Denne uken avslutter arkeologene sitt arbeid, og tunge anleggsmaskiner slipper til. Ny E6 vest for Alta skal bygges over deler av det urgamle industristedet. Vegvesenet har bekostet arkeologenes arbeid, og store mengder funn er tatt ut og fraktet til Tromsø Museum for videre analyse.

Funnet ble avdekket i fjor, og denne sommeren har 16 arkeologer, de fleste fra UiT Norges arktiske universitet, jobbet i åtte uker for å hente ut mest mulig kunnskap fra det spesielle stedet.

Fagfolk

– Dette er unikt. Vi finner redskap laget av denne steintypen chert over hele Nordkalotten, nå vet vi høyst sannsynlig hvor selve steinbruddet var, sier arkeolog og prosjektleder Anja Roth Niemi.

Nye undersøkelser viser at man allerede for 11.500 år siden startet med produksjon av redskap i dette steinbruddet. Det er funnet store mengder rester fra produksjonen, samt en del ferdige pilspisser, økser og skraper.

Chert er nesten som flint, og egner seg for å produsere skarpe redskaper. Steinbruddet i Melsvik må ha vært viktig, og de som mestret kunsten var sikkert vel ansette i sin samtid.

– Funnene våre tyder på at de som har holdt på her har vært eksperter. De har mestret teknikken med å få løs råstoff fra det solide fjellet sier Anja Roth Niemi til avisa Nordlys.

På steinaldervis

I sommer har arkeologene og deres medarbeidere prøvd seg som steinarbeidere. De har benyttet forskjellige metoder for å få ut egnede biter chert fra fjellknausen, og blitt mer og mer imponert over håndverkerne i eldre steinalder.

Arkeologene har prøvd å slå løs stein med kiler av horn. De har prøvd å banke løs biter med en annen hard stein, og de har tent bål for å få fjellet til å sprekke opp.

– Akkurat hva folket i eldre steinalder gjorde er vi litt usikker på, men vi vil jobbe videre for å lære mer om deres metoder, sier prosjektlederen.

Eksport

I fjellknausen ser man tydelige spor etter en rekke uttak. Mye tyder på at her har vært et aktivt industristed, kanskje mest på sommerstid, og at herfra har det vært drevet eksport og byttehandel.

Det er til nå ikke dokumentert sammenhengende drift, men her har vært aktivitet over en periode på ca. 5000 år.

– Dette er det hittil største kjente steinbruddet fra eldre steinalder i Norge. Funnene har lært oss mye, og vi danner oss et bilde av hvordan aktiviteten var her, sier Anja Roth Niemi. Nå skal prøvene analyseres, og tidfestes eksakt. Man har hittil ikke funnet trekull, noe som kunne fortalt mye. Men utformingen av redskapene og arbeidsmetodene kan sammenlignes med andre funn, og dermed øke arkeologenes kunnskap.

Les hele saken og se flere bilder her: nordlys.no